‘พชร’ อธิบดีธนารักษ์ใหม่ ขอเร่งงานนโยบายรัฐ
ผลจากมติคณะรัฐมนตรี (ครม.) 9 พ.ค. 2560 ที่เห็นชอบแต่งตั้งให้ จักรกฤศฏิ์ พาราพันธกุล
19 พ.ค. 2560

โดย...กนกวรรณ บุญประเสริฐ 
ผลจากมติคณะรัฐมนตรี (ครม.) 9 พ.ค. 2560 ที่เห็นชอบแต่งตั้งให้ จักรกฤศฏิ์ พาราพันธกุล ไปดำรงตำแหน่งรองปลัดกระทรวงการคลัง และมีมติแต่งตั้ง พชร อนันตศิลป์ ให้ดำรงตำแหน่งอธิบดีกรมธนารักษ์ การเด้งฟ้าผ่าครั้งนี้ แม้ทางกระทรวงการคลังจะบอกว่าเป็นการปรับเปลี่ยนตำแหน่งเพื่อความเหมาะสม แต่ในมุมการทำงานน่าจะเปรียบเทียบได้กับการเปลี่ยนแม่ทัพกลางศึก
เนื่องจากขณะนี้ กรมธนารักษ์ มีงานที่ค้างคาอยู่ในความรับผิดชอบดูแลอยู่หลายเรื่องมากมาย นับตั้งแต่เรื่องที่กำลังเป็นข่าวโด่งดัง คือ โครงการบ้านประชารัฐ ซอยพหลโยธิน 11 ว่า โครงการนี้จะสามารถเดินหน้าต่อ หรือต้องยุติโครงการไป เพราะนอกจากโครงการนี้จะยังอยู่ระหว่างการตรวจผลกระทบสิ่งแวดล้อม หรืออีไอเอ ว่าจะผ่านหรือไม่แล้ว
โครงการบ้านประชารัฐ ซอยพหลโยธิน 11 ยังมีประเด็นที่ถูกวิพากษ์วิจารณ์เรื่องการโอนสิทธิก่อสร้างและให้เช่า จากบริษัท ปักกิ่ง เออร์บัน-คอนสตรัคชั่น ยาไถ่ (ไทย) คอนสตรัคชั่น กรุ๊ป ไปให้บริษัท จูโน่ พาร์ค โดยไม่มีการเปิดประมูลใหม่ ซึ่งอดีตอธิบดีกรมธนารักษ์ พยายามชี้แจงว่า สามารถทำได้เพราะสัญญาระบุให้โอนสิทธิได้ และล่าสุด มีเอกสารจากกรมธนารักษ์ออกมาระบุว่า บริษัท ปักกิ่งฯ และบริษัท จูโน่ฯ มีความเกี่ยวพันกัน เพราะได้จัดทำบันทึกข้อตกลงความร่วมมือในการพัฒนาโครงการบ้านธนารักษ์ประชารัฐร่วมกันตั้งแต่แรก การโอนสิทธิก่อสร้างจึงเป็นไปตามกฎระเบียบที่เกี่ยวข้องทุกประการ
กรณีนี้อธิบดีกรมธนารักษ์คนใหม่คงต้องเข้ามาสะสางสัญญาใหม่ หากมีการยุติโครงการนี้ในกรณีที่อีไอเอไม่ผ่าน และคาดว่าจะเป็นสัญญาที่จะใช้กับเอกชนที่จะโครงการก่อสร้างบ้านประชารัฐธนารักษ์ในพื้นที่อื่นๆ อีก 3-4 แปลงทั่วประเทศด้วย
โครงการใหญ่ของกรมธนารักษ์อีกโครงการ คือ การพัฒนาที่ราชพัสดุบริเวณหมอชิตเก่า จำนวน 63 ไร่ ที่มีแนวโน้มว่าจะให้เอกชนรายเดิมที่เคยประมูลได้ คือ บริษัท บางกอกเทอร์มินอล ที่เสนอพัฒนาโครงการรูปแบบมิกซ์ยูส มูลค่า 2.6 หมื่นล้านบาท ที่เตรียมจะเสนอ ครม. ในเดือน ก.ค. 2560 นี้
นอกจากนี้ ยังมีโครงการซีเนียร์ คอมเพล็กซ์ ที่กรมธนารักษ์จับมือมหาวิทยาลัยมหิดลและโรงพยาบาลรามาธิบดีเดินหน้า “ซีเนียร์ คอมเพล็กซ์” ที่อยู่อาศัยสำหรับผู้สูงอายุบนที่ราชพัสดุขนาด 72 ไร่ ย่านบางพลี จ.สมุทรปราการ เป็นโครงการนำร่องแห่งแรก หวังรองรับคนชรา 1,000 ยูนิต ที่จะต้องเตรียมเปิดให้เอกชนที่สนใจเข้ามาประมูลเพื่อรับเหมาก่อสร้างโครงการนี้
ขณะเดียวกัน ยังมีงานสำคัญที่กระทรวงการคลังต้องการให้เร่งทำให้เสร็จเพื่อรองรับ พ.ร.บ.ภาษีที่ดินและสิ่งปลูกสร้าง ที่อยู่ระหว่างการพิจารณาของสภานิติบัญญัติแห่งชาติ (สนช.) คาดว่าจะเริ่มใช้ได้อย่างเป็นทางการในปี 2561 นี้ ซึ่งหน้าที่ของกรมธนารักษ์ คือ ต้องเร่งเรื่องการประเมินราคาที่ดิน จำนวน 32 ล้านแปลงให้เสร็จทันภายในปีนี้
โดยเมื่อเดือน ก.พ.ที่ผ่านมา กรมธนารักษ์ได้ลงนามจ้าง บริษัท สามารถเทลคอม จำนวน 248.8 ล้านบาท ทำฐานข้อมูลแผนที่และการคำนวณราคาประเมินที่ดินรายแปลง 32 ล้านแปลง มีกำหนดส่งมอบงานแล้วเสร็จภายใน 510 วัน จากก่อนหน้านี้กรมธนารักษ์ได้ทำการประเมินราคาที่ดินมาแล้ว 17 ล้านแปลง แต่ยังไม่มีการนำข้อมูลส่งเข้าระบบคอมพิวเตอร์ส่วนกลาง
พชร อนันตศิลป์ ว่าที่อธิบดีกรมธนารักษ์ กล่าวกับหนังสือพิมพ์โพสต์ทูเดย์ ว่า ต้องรอการโปรดเกล้าฯ ถึงจะเข้ารับตำแหน่งอธิบดีกรมธนารักษ์อย่างเป็นทางการได้ โดยงานที่จะเข้าไปทำเป็นอันดับแรกๆ คือการเดินหน้าตามนโยบายรัฐบาลต่อ ได้แก่ เรื่องบ้านประชารัฐทั้งหมด โครงการซีเนียร์ คอมเพล็กซ์ และเร่งเรื่องการทำราคาประเมินที่ดิน รวมถึงการทำเหรียญกษาปณ์หมุนเวียนซีรี่ส์ใหม่ และเหรียญกษาปณ์ที่ระลึกต่างๆ
ทั้งนี้ จะต้องเร่งเข้ากรมธนารักษ์เพื่อไปเรียนรู้เรื่องงานต่างๆ ที่อธิบดีกรมธนารักษ์คนก่อนหน้านี้ทำไว้ เพราะมีงานหลายเรื่องที่กรมธนารักษ์ถูกมอบหมายให้ดำเนินการตามนโยบายรัฐบาล